Document ID: 32012D0049

KOMISIJOS SPRENDIMAS
2012 m. sausio 26 d.
kuriuo iš dalies keičiami sprendimai 2011/263/ES ir 2011/264/ES atsižvelgiant į fermentų klasifikacijos pagal Tarybos direktyvos 67/548/EEB I priedą ir Europos Parlamento ir Tarybos reglamento (EB) Nr. 1272/2008 VI priedą pasikeitimus
(pranešta dokumentu Nr. C(2012) 323)
(Tekstas svarbus EEE)
(2012/49/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
pasikonsultavusi su Europos Sąjungos ekologinio ženklinimo valdyba,
kadangi:
(1)
pagal Reglamento (EB) Nr. 66/2010 6 straipsnio 6 dalį ES ekologinis ženklas negali būti suteiktas prekėms, kurių sudėtyje yra medžiagų ar preparatų ir (arba) mišinių, atitinkančių 2008 m. gruodžio 16 d. Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiančio ir panaikinančio direktyvas 67/548/EEB bei 1999/45/EB ir iš dalies keičiančio Reglamentą (EB) Nr. 1907/2006 (2), kriterijus, pagal kuriuos jie priskiriami toksiškiems, kenksmingiems aplinkai, kancerogeniniams, mutageniniams ar toksiškiems reprodukcijai. ES ekologinis ženklas taip pat negali būti suteiktas prekėms, kuriose yra medžiagų, nurodytų 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančio Europos cheminių medžiagų agentūrą, iš dalies keičiančio Direktyvą 1999/45/EB bei panaikinančio Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (3), 57 straipsnyje. Reglamento (EB) Nr. 66/2010 6 straipsnio 7 dalyje nustatyta, kad tais atvejais, kai techniškai neįmanoma pačių prekių pakeisti kitomis arba naudoti alternatyvių medžiagų ar konstrukcijų arba jei bendras produktų aplinkosauginis veiksmingumas yra gerokai didesnis, palyginti su kitomis tos pačios kategorijos prekėmis, Komisija gali priimti priemones, kuriomis suteikiama galimybė nukrypti nuo to reglamento 6 straipsnio 6 dalies;
(2)
Komisija priėmė 2011 m. balandžio 28 d. Sprendimą 2011/263/ES dėl ekologinių kriterijų, kuriais remiantis indaplovėse naudojamiems plovikliams suteikiamas ES ekologinis ženklas, nustatymo (4) ir 2011 m. balandžio 28 d. Sprendimą 2011/264/ES dėl ekologinių kriterijų, kuriais remiantis skalbinių plovikliams suteikiamas ES ekologinis ženklas, nustatymo (5). Po to, kai buvo priimti minėti sprendimai, svarbiam fermentui subtilizinui, naudojamam skalbinių plovikliuose ir indaplovėse naudojamuose plovikliuose, pagal 1967 m. birželio 27 d. Tarybos direktyvos 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (6) I priedą ir Reglamento (EB) Nr. 1272/2008 VI priedą priskirta rizikos frazė R50 (Labai toksiškas vandens organizmams), todėl tiems skalbinių plovikliams ir indaplovėse naudojamiems plovikliams ES ekologinis ženklas negali būti suteikiamas;
(3)
tai yra nauja informacija, į kurią neatsižvelgta peržiūrint ES ekologinio ženklo suteikimo skalbinių plovikliams ir indaplovėse naudojamiems plovikliams kriterijus ir svarstant su fermentais susijusias nukrypti leidžiančias nuostatas. Todėl sprendimus 2011/263/ES ir 2011/264/ES reikėtų iš dalies pakeisti atsižvelgiant į fermentų klasifikacijos pagal Direktyvos 67/548/EEB I priedą ir Reglamento (EB) Nr. 1272/2008 VI priedą pokyčius;
(4)
reikėtų numatyti pereinamąjį laikotarpį siekiant skalbinių ploviklių ir indaplovėse naudojamų ploviklių, kuriems suteiktas ekologinis ženklas pagal Komisijos sprendimuose 2003/31/EB (7) ir 2003/200/EB (8) nustatytus kriterijus, gamintojams suteikti pakankamai laiko pritaikyti savo produktus prie pakeistų kriterijų ir reikalavimų ir siekiant kompensuoti sustabdymą dėl šio dalinio pakeitimo;
(5)
todėl sprendimai 2011/263/ES ir 2011/264/ES turėtų būti atitinkamai iš dalies pakeisti,
PRIĖMĖ ŠĮ SPRENDIMĄ:
1 straipsnis
Sprendimo 2011/263/ES priedas iš dalies keičiamas taip, kaip nurodyta šio sprendimo priede.
2 straipsnis
Sprendimo 2011/264/ES priedas iš dalies keičiamas taip, kaip nurodyta šio sprendimo priede.
3 straipsnis
Ekologinis ženklas, suteiktas įvertinus paraišką pagal sprendimuose 2003/31/EB ir 2003/200/EB nustatytus kriterijus, gali būti naudojamas iki 2012 m. rugsėjo 28 d.
4 straipsnis
Šis sprendimas skirtas valstybėms narėms.
Priimta Briuselyje 2012 m. sausio 26 d.

Labels: 1
16
20
3
15